Virallinen lehti nro C 134 , 30/04/1998 s. 0036



KIRJALLINEN KYSYMYS E-2912/97 komissiolle esittäjä(t): Johanna Maij-Weggen (PPE) (17. syyskuuta 1997) Aihe: Life-ohjelmaan liittyvät hollantilaiset hankkeet Julkaisun ¨Europa¨ 19. heinäkuuta 1997 ilmestyneessä numerossa kerrotaan, että Euroopan unioni on valinnut Life-ohjelmaan 188 hanketta, joiden yhteisarvo on 90 miljoonaa ecua ja joista 8 yhteisarvoltaan 4,4 miljoonan ecun suuruista hanketta toteutetaan Alankomaissa. Voiko komissio ilmoittaa, mistä kahdeksasta hankkeesta on kyse ja kuinka suuri summa kullekin hankkeelle on myönnetty? Voiko komissio ilmoittaa myös sen, kuinka monta hakemusta Alankomaat jätti kaiken kaikkiaan, mitkä hankkeet hylättiin, miksi ne hylättiin ja millaisista summista kussakin hylätyssä hankkeessa oli kyse? Komission jäsenen Ritt Bjerregaardin komission puolesta antama vastaus (10. marraskuuta 1997) Komissio päätti heinäkuussa 1997 yhteisrahoittaa LIFE II -rahoitusvälineen kautta 188 hanketta vuoden 1997 aikana. Kyseisellä rahoitusvälineellä rahoitetaan kolmea alaa: kolmansia maita, luontoa ja ympäristöä. * Alankomaat ei jättänyt kolmansia maita koskevia hakemuksia. * Luontoa koskevia hakemuksia jätettiin yhteensä 174, joista Alankomaat jätti kolme. Alankomaiden osuus hakemusten kokonaismäärästä oli näin ollen 1,72 prosenttia. Alankomaiden esittämien kolmen luontoa koskevan hankkeen kokonaiskustannukset ovat 3,17 miljoonaa ecua, ja niitä varten haettiin 1,57 miljoonan ecun rahoitusta yhteisöltä. Alankomaissa toteutettavien luontohankkeiden osuus haetun rahoituksen kokonaismäärästä oli 1,38 prosenttia. Yhdelle Alankomaiden kolmesta hankkeesta myönnettiin 0,37 miljoonan ecun rahoitusosuus. Alankomaiden osuus luontohankkeille kaiken kaikkiaan myönnetystä yhteisön rahoituksesta oli näin ollen 0,85 prosenttia. Hakemukset arvioitiin komissiossa, ja arvioinnin tulokset hyväksyttiin puolestaan luontotyyppikomiteassa, joka koostuu jäsenvaltioiden edustajista ja jota johtaa komissio. Hakemuksia jätettiin yhteensä 174, ja yhteisön rahoitusta myönnettiin 62 hankkeelle. Ympäristöalaa koskevien hakemusten kokonaismäärä oli 514, joista Alankomaat jätti 25. Sen osuus oli näin ollen 4,86 prosenttia hakemusten kokonaismäärästä. Alankomaiden esittämien 25 ympäristöhankkeen kokonaiskustannukset ovat 65,59 miljoonaa ecua, ja hankkeita varten haettiin 14,17 miljoonan ecun rahoitusta yhteisöltä. Alankomaiden esittämille hankkeille haetun rahoituksen osuus haetun rahoituksen kokonaismäärästä oli 5,2 prosenttia. Alankomaiden esittämistä hankkeista seitsemälle myönnettiin rahoitusta, eli sen osuus valittujen hankkeiden kokonaismäärästä oli 6,25 prosenttia ja ympäristöhankkeille vuonna 1997 myönnetystä yhteisön kokonaisrahoituksesta puolestaan 9,1 prosenttia. Jäsenvaltioiden edustajat, ulkopuolisista asiantuntijoista koostuva neuvotteluryhmä ja komission asiantuntijat arvioivat toisistaan riippumatta ympäristöhankkeista saatavaa hyötyä yhteisesti sovittujen arviointiperusteiden mukaisesti. Arviointien tulosten ja saatavilla olevan rahoituksen perusteella esitettiin, että LIFE-rahoitusvälineen ympäristöalaa käsittelevä hallintokomitea, joka koostuu jäsenvaltioiden ja komission edustajista, hyväksyisi 112 hyödyllisintä eurooppalaista hanketta. Valituista Alankomaiden hankkeista lähetetään lisätietoja suoraan parlamentin jäsenelle ja parlamentin pääsihteeristölle.